[{"text_idx": "#000000", "text": "Mae criw bach o bobl sydd wedi eu hysbrydoli i ddysgu Cymraeg ar o\u0302l clywed cerddoriaeth Datblygu, wedi creu grw\u0302p Facebook newydd o\u2019r enw \u2018Datblygu Your Welsh\u2019 i drafod cerddoriaeth y band eiconiog o Aberteifi."}, {"text_idx": "#000002", "text": "Y prif reswm yr aeth ati i ddysgu\u2019r iaith oedd oherwydd ei bod wedi darganfod cerddoriaeth Datblygu, ac eisiau gwybod mwy am y grw\u0302p a hefyd eisiau deall geiriau eu caneuon."}, {"text_idx": "#000003", "text": "Roedd dylanwad mawr gan Gisella ar benderfyniad y label o Rufain, Hate Records, i ail-ryddhau\u2019r recordiau Pyst a Wyau yn yr Eidal yn y gwanwyn eleni. Bydd rhai ohonoch yn cofio ein erthygl am y recordiau hyn ar y pryd, pan fu\u2019r Selar yn sgwrsio gyda Gisella."}, {"text_idx": "#000006", "text": "Wedi dechrau dysgu Cymraeg oherwydd Datblygu?"}, {"text_idx": "#000008", "text": "Newydd dod o hyd iddyn nhw ac eisiau gwybod mwy am eu caneuon a geiriau?"}, {"text_idx": "#000009", "text": "Dim syniad am beth yw Datblygu ond ti\u2019n awyddus i ffeindio mas?"}, {"text_idx": "#000010", "text": "Yn o\u0302l Gisella roedd wedi bod yn ystyried creu\u2019r dudalen Facebook ers amser maith, ac roedd hyd yn oed David R. Edwards, aelod craidd a chanwr Datblygu, a fu farw ym mis Mehefin eleni, yn gwybod am y peth."}, {"text_idx": "#000011", "text": "\u201cRoedd y syniad [o greu\u2019r grw\u0302p Facebook] wedi bod yn mynd rownd a rownd yn fy mhen ers cyn i mi ddechrau dysgu Cymraeg\u201d meddai Gisella."}, {"text_idx": "#000012", "text": "\u201cY syniad oedd i geisio cysylltu gyda ffans Datblygu yng Nghymru fyddai\u2019n gallu fy helpu i ddarganfod gwybodaeth ac i ddeall geiriau eu caneuon."}, {"text_idx": "#000013", "text": "\u201cRoedd hyd yn oed Dave yn gwybod, ac yn hoffi\u2019r syniad, er bod ganddo ambell beth i\u2019w ddweud amdano, fel y byddech chi\u2019n disgwyl!"}, {"text_idx": "#000015", "text": "\u201cMae\u2019n amherffaith iawn, ond mae\u2019n rhywbeth y gallwn ni wella, newid, symud i rywle arall yn y dyfodol. Felly...co ni\u2019n mynd!\u201d"}, {"text_idx": "#000016", "text": "Stuart Estell ydy cyd-weinyddwr y grw\u0302p Facebook. Fe ddecheuodd ef a Gisella drafod geiriau caneuon Datblygu ar Twitter ar o\u0302l iddo drydar llun o\u2019r llyfr \u2018Al, mae\u2019n Urdd camp\u2019, sef cyfrol farddoniaeth David R. Edwards. O hynny, dechreuodd y ddau drafod y syniad o greu grw\u0302p neu dudalen Datblygu ac o hynny y tyfodd y grw\u0302p newydd, \u2018Datblygu Your Welsh\u2019."}]